רות קרק

**רות קַרְק** לבית קליינר (נולדה ב-28 במרץ 1941 בהרצליה) היא פרופסור אמריטה במחלקה לגאוגרפיה של האוניברסיטה העברית בירושלים, מומחית בגאוגרפיה ההיסטורית, התרבותית היישובית והקרקעית של המזרח התיכון, ושל ארץ ישראל ומדינת ישראל במאה ה-19 והמאה ה-20 וההתיישבות הציונית. קרק כתבה וערכה מעל ל-27 ספרים ומעל 200 מאמרים, וזכתה בתואר יקירת ירושלים לשנת 2013, בפרס הרצל לשנת 2014, ובפרס האגודה הגאוגרפית ב-2016. קרק היא בין הנשים הראשונות שקיבלו תואר דוקטור בגאוגרפיה בישראל, והראשונה שקיבלה מינוי אקדמי ותואר פרופסור מן המניין במקצוע זה באוניברסיטאות ישראל. כלת פרס ישראל בתחום חקר הגאוגרפיה וידע ארץ ישראל לשנת ה'תשפ"ה (2025).

## ביוגרפיה
טקסט=רות קרק לבית קליינר על האופניים בהרצליה|ממוזער|רות קליינר בילדותה בהרצליה
קרק נולדה בשנת 1941 לשושנה קליינר לבית מוצ'ן ואברהם קליינר, שהתיישבו בשנת 1925 כחלוצים בהרצליה, שהייתה באותה עת מושבה חקלאית. היא חייתה בהרצליה עד גיל שש, ובסוף שנת 1947 עברה המשפחה להתגורר בשכונת בית הכרם בירושלים, לאחר שהוריה עברו לעסוק בעסקי מלונאות. קרק מתגוררת בשכונה זו עד היום. למדה בבית הספר היסודי העממי "בית הכרם" שליד המכללה לחינוך ע"ש דוד ילין, ובהמשך למדה בבית הספר התיכון ליד האוניברסיטה במגמת מזרחנות. כנערה הייתה חניכה בתנועת השומר הצעיר בגרעין "תמיר" (תל אביב, מרכז, ירושלים, רמתיים), שיועד לקיבוץ שמיר.
טקסט=רות קרק לבית קליינר חיילת בנח"ל|ממוזער|רות קרק לבית קליינר חיילת בנח"ל
בשנת 1958 התגייסה לצה"ל בבט"ר דותן במסגרת הנח"ל, ושימשה שם בתפקידי פיקוד והדרכה. במהלך שירותה הצבאי עברה קורס צה"לי של מדריכי טופוגרפיה.

בשנת 1964 קיבלה תואר ראשון בחוגים גאוגרפיה והיסטוריה של המזרח התיכון, ואת עבודת התזה שלה לתואר השני כתבה על ההתיישבות היהודית החלוצית בנגב בין 1880 ל-1948. בשנים 1971 ל-1974 שימשה כעוזרת הוראה ומחקר במחלקה לגאוגרפיה, וב-1976 מונתה למרצה בחוג לגאוגרפיה באוניברסיטה העברית. ב-1977 השלימה עבודת דוקטורט בגאוגרפיה באוניברסיטה העברית שעסקה בירושלים ויפו בשלהי התקופה העות'מאנית.

עם קבלת תואר דוקטור נקלטה קרק כחברת סגל באוניברסיטה העברית. בשנת 1996 הייתה לפרופסור מן המניין.

במהלך השנים שימשה קרק בתפקידים אקדמיים שונים, ובין השאר התארחה כעמיתת פולברייט באוניברסיטת קרוליינה הצפונית בצ'אפל היל במהלך הדוקטורט, והייתה חוקרת אורחת במחלקה לגאוגרפיה של הקולג' האוניברסיטאי של לונדון ובאוניברסיטאות הרווארד וסטנפורד בארצות הברית. כמו כן לימדה בדארטמות' קולג' בניו המפשייר, שם זכתה במלגה.

רות קרק נישאה לג'רמי קרק, שהיה רופא בצנחנים, ראש ענף בריאות הצבא במנהל ובהמשך רופא ופרופסור לאפידמיולוגיה ורפואה חברתית במרכז הרפואי הדסה בעין כרם. לזוג שלושה ילדים: פרופ' רונית קרק, פרופ' סלעית קרק והמוזיקאי גיא קרק.

## פרסים ומענקי מחקר
פרופ' קרק זכתה במלגות ופרסים רבים, ובהם פרס בנק ירושלים, מענק קרן פולברייט (ארצות הברית-ישראל), קרן הזיכרון ללימודי יהדות בניו יורק, קרן גרונוולד, פרס המכון לחקר תולדות הקק"ל, קרן שיין, קרן אשכול, ועוד. בשנת 2013 הוענק לה תואר יקירת ירושלים על תרומתה למחקר ולחינוך בעיר. בשנת 2014 קיבלה את פרס הרצל על פועלה ומחקריה בתולדות ההתיישבות בארץ ישראל, ובדצמבר 2016 זכתה בפרס הוקרה מהאגודה הגאוגרפית הישראלית. בשנת 2025 זכתה בפרס ישראל לחקר הגאוגרפיה וידע הארץ.

בנוסף קיבלה קרק מספר מענקי מחקר במהלך הקריירה האקדמית שלה, ובהם מענקים יוקרתיים של האקדמיה הישראלית למדעים, מענק קרן נידרזאכסן-פולקסווגן בגרמניה, מענק של אוניברסיטת ברנדייס, מענק קרן פולק, מענקי המכון לגנאלוגיה יהודית ועוד.

## ספרים ופרסומים מדעיים
שמאל|ממוזער|230px|רות קרק לבית קליינר ביוני 2009
קרק כתבה וערכה כ-30 ספרים ופרסמה כמאתיים מאמרים בעברית ובאנגלית בנושא הגאוגרפיה ההיסטורית, התרבותית היישובית והקרקעית של המזרח התיכון וארץ-ישראל ומדינת ישראל במאות ה-19 וה-20. בין הספרים והמאמרים הרבים שכתבה בעברית ובאנגלית נכללים כאלו העוסקים בהיסטוריה, גאוגרפיה היסטורית ותכנון עירוני, בדגש מיוחד על קרקע והתיישבות במזרח התיכון ובארץ-ישראל בעת החדשה.

בין הנושאים בהם התמקדו מחקריה ופרסומיה בתחום הגאוגרפיה היו רכישת קרקעות על ידי יהודים בארץ ישראל, כגון עבודתה המפורטת על יהושע חנקין; ירושלים ויפו בעת החדשה; פעילות יזמים ספרדים ומזרחיים בארץ-ישראל ותרומתן של משפחות ספרדיות ליישוב בארץ ישראל; נשים ומגדר; תרומת נשים להתיישבות היהודית בארץ בהיסטוריה עירונית והעיר המזרח תיכונית המסורתית והמתפתחת; שימור ושיקום; ההיסטוריה ההתיישבותית והקרקעית של אזורים שונים בארץ (נגב, עמק חפר, יהודה); יזמות והכנסת חידושים טכנולוגיים למזרח התיכון; מוזיאולוגיה; אחזקה משותפת של הקרקע ביישוב הכפרי; ארצות המערב וארץ הקודש (דיפלומטיה, מילנריזם ומשיחיות, מסיון ומיסיונרים, תיירות, קרקע והתיישבות), וכן חקר תקופת מלחמת העולם הראשונה בארץ-ישראל מההיבט העות'מאני, היישוב היהודי ועוד.

### רשימת פרסומים
טקסט=כריכת הספר עיר עתיקה חדשה: שימור והתחדשות ברובע היהודי בירושלים|ממוזער|עיר עתיקה חדשה: שימור והתחדשות ברובע היהודי בירושלים
* **תולדות ההתיישבות החלוצית היהודית בנגב עד לשנת 1948**, רות קרק, הוצאת הקיבוץ המאוחד, 1974; מהדורה מחודשת, הוצאת אריאל, ירושלים, 2002. גרסה מקוונת של הספר (לבעלי הרשאה) באתר "כותר".
* **שכונות בירושלים: הבניה בירושלים החדשה ותקנות השכונה**, רות קרק, הוצאת יד יצחק בן-צבי, ירושלים, 1978, 1981.
* **קרקע והתיישבות בארץ ישראל: 1830–1990**, רות קרק, הוצאת האוניברסיטה העברית, ירושלים, 1984, 1995.
* **גאולת הקרקע בארץ-ישראל: רעיון ומעשה**, רות קרק, הוצאת יד יצחק בן-צבי, ירושלים, 1990.
* **יזמים ספרדיים בארץ-ישראל: משפחת אמזלאג, 1816–1918**, רות קרק ויוסף גלס, הוצאת ספרים ע"ש י"ל מאגנס, ירושלים, 1993.
* **ירושלים וסביבותיה: רבעים, שכונות וכפרים, 1800–1948**, הוצאת אקדמון, ירושלים.
* **יהושע חנקין: שתי אהבות**, עירית עמית כהן ורות קרק, הוצאת מילוא, תל אביב, 1996.
* **העבריות החדשות: נשים ביישוב ובציונות בראי המגדר**, מרגלית שילה, רות קרק וגלית חזן-רוקם, הוצאת יד יצחק בן-צבי, ירושלים, 2001.
* **המצפות הראשונות בנגב**, רות קרק, הוצאת אריאל, ירושלים, 2002.
* **יפו: צמיחתה של עיר, 1799–1917**, רות קרק, הוצאת יד יצחק בן-צבי, ירושלים, 1984, 2003.
* **שישים שנה למצפות הראשונות בנגב, 1943–2003**, רות קרק, הוצאת אריאל, ירושלים, 2003.
* **משפחת ולירו: שבעה דורות בירושלים, 1800–1948**, רות קרק, הוצאת גפן, ירושלים, 2005.
* **עצמאות ויזמות של נשים ערביות (כפריות ובדוויות) בישראל**, אמיר גלילי, תמר פויירשטיין ורות קרק, הוצאת מכון פלורסהיימר למחקרי מדיניות, ירושלים, 2009.
* **מוזיאונים אתנוגרפיים בישראל**, נועם פרי ורות קרק, הוצאת אריאל, ירושלים, 2014.
* **עיר עתיקה חדשה: שימור והתחדשות ברובע היהודי בירושלים**, ברכה סליי ורות קרק, הוצאת אוניברסיטת בר-אילן, רמת גן, 2023.
* **הנגב והבדואים: נוודות, שטחי מחיה וסוגיית הקרקעות, 1800–1967**, רות קרק, 2023.
;פרסומים בלועזית

* **The Land That Became Israel: Studies in Historical Geography**, edited by Ruth Kark, Jerusalem: Magnes Press, 1989; New Haven: Yale University Press, 1990.
* **Sepharadi Entrepreneurs in Eretz Israel: The Amzalak Family, 1816–1918**, J. B. Glass & Ruth Kark, Jerusalem: Magnes Press, 1991.
* **American Consuls in the Holy Land 1832–1914**, Ruth Kark, Detroit: Wayne State University Press; Jerusalem: Magnes Press, 1994.
* **Jerusalem Neighborhoods, Planning and By-Laws (1855–1930)**, Ruth Kark, Jerusalem: Magnes Press, 1991.
* **The American Colony, Scenes from a Jerusalem Saga**, H. Dudman & Ruth Kark, Jerusalem: Carta, 1998.
* **Jerusalem and Its Environs: Quarters, Neighborhoods and Villages, 1800–1948**, Ruth Kark & M. Oren-Nordheim, Detroit: Wayne State University Press, 2001.
* **Sephardi Entrepreneurs in Jerusalem: The Valero Family**, J. B. Glass & Ruth Kark, Jerusalem: Gefen Publishing House, 2007.
* **Jewish Women in Pre-State Israel: Life History, Politics and Culture**, Ruth Kark, M. Shilo & G. Hasan-Rokem, Waltham, MA.: Brandeis University Press, 2008.
* **Independence and Entrepreneurship Among Arab Muslim Rural and Bedouin Women in Israel**, Ruth Kark, E. Galilee & R. Feuerstein, Jerusalem: Floersheimer Studies, 2009.
* **Ethnographic Museums in Israel**, N. Perry & Ruth Kark, Jerusalem: Israel Academic Press, 2017.
* **Transformation of the Jezreel Valley: Marj Ibn 'Amer in the late Ottoman period**, E. Galilee & Ruth Kark, New York: Israel Academic Press & Amazon, 2017.
* **Jerusalem’s Jewish Quarter: Heritage and Post-War Restoration**, B. Slae & Ruth Kark, New York: Israel Academic Press & Amazon, 2018.
* **Yehoshua Hankin: Two Loves**, I. A. Cohen & Ruth Kark, New York: Israel Academic Press & Amazon, 2023.
* **The Bedouins and The Negev: Nomadism and Land Ownership Perspectives, 1800–1967**, Ruth Kark, New York: Israel Academic Press & Amazon, 2025.


## קישורים חיצוניים

* 
* 
* 
* 
* 

## הערות שוליים

קטגוריה:גאוגרפיות ישראליות
קטגוריה:גאוגרפים ישראלים
קטגוריה:זוכי פרס ישראל לגאוגרפיה וידע ארץ ישראל
קטגוריה:זוכי פרס ישראל לשנת 2025
קטגוריה:סגל האוניברסיטה העברית בירושלים: גאוגרפיה
קטגוריה:בעלות תואר דוקטור מהאוניברסיטה העברית בירושלים
קטגוריה:בעלי תואר דוקטור מהאוניברסיטה העברית בירושלים
קטגוריה:בוגרות תוכנית פולברייט ישראליות
קטגוריה:יקירות ירושלים
קטגוריה:יקירי ירושלים
קטגוריה:זוכי פרס הרצל (הרצליה)
קטגוריה:בוגרות התיכון ליד האוניברסיטה
קטגוריה:בוגרי התיכון ליד האוניברסיטה
קטגוריה:בוגרות השומר הצעיר
קטגוריה:בוגרי השומר הצעיר
קטגוריה:חברי גרעיני נח"ל
קטגוריה:בוגרות בית ספר היסודי בית הכרם
קטגוריה:בוגרי בית הספר היסודי בית הכרם
קטגוריה:בית הכרם: אישים
קטגוריה:משפחת קרק
קטגוריה:ישראליות שנולדו ב-1941
קטגוריה:ישראלים שנולדו ב-1941